COLLECTÆ. Deus pro cujus sacro nomine beatus Germanus Antistes desideravit persecutionem propter justitiam, ut et si martyrium non perferret, fide tamen pertenderet ad coronam, amaret odiis hominum et maledictionibus subjacere dummodo copiosam mercedem consequeretur in cœlo, et ad evangelicas beatitudines perveniret: te per hujus interventum precamur, ut pacem quam te jubente dilexit in sæculo perpetualiter ecclesiæ possidendam tribuas in futuro. Per. SECRETA. Clementiam tuam, Domine, deprecamur, ut his oblationibus plebis, quas in honore beatissimi Germani Antistitis et confessoris offerimus, signatum diem hodiernæ solemnitatis celebremus cum inconcussa fidei libertate quam ille constanti mente defendit, precantes, ut robur patientiæ ejus si non opere, saltem voluntate comitetur. Per. POST-COMMUNIO. Sumentes ex sacris altaribus Christi Domine ac Dei nostri corpus et sanguinem, oramus, ut semper fide plena esurire detur ac sitire justitiam, sicque opus ejus confortati salutaris sancti gratia faciamus ut non ad judicium sed ad remedium sacramentum quod accepimus habeamus. (Alia oratio quæ reperitur in antiquis missalibus ecclesiæ Paris. et aliis manuscriptis, desumpta ex fragmentis veteris liturgiæ gallicanæ). Præsta quæsumus omnipotens Deus, ut beatissimi Germani Antistitis cujus exempla miramur et colimus etsi æquari factis non possumus, saltem vestigia sequi, et fidem nobis contingat imitari.